b'\n_START_ARTICLE_\nJo\xc5\xbee Vrabec\n_START_SECTION_\n\xc5\xbdivljenje in delo\n_START_PARAGRAPH_\nVrabec je leta 1959 je maturiral na Klasi\xc4\x8dni gimnaziji v Ljubljani. Po maturi se je vpisal na \xc5\xa1tudij matematike na FNT in leta 1963 diplomiral kot prvi diplomant smeri tehni\xc5\xa1ka matematika (ta smer se je kasneje razdelila na uporabno in teoreti\xc4\x8dno matematiko). Po diplomi je postal asistent za matematiko na takratni FNT. Ker v Ljubljani \xc5\xa1e ni bilo podiplomskega \xc5\xa1tudija matematike (za\xc4\x8del se je leta 1970), je \xc5\xa1tudij nadaljeval v Zagrebu, kjer se je leta 1965 skupaj s \xc5\xa1e \xc5\xa1tirimi kolegi iz Slovenije pridru\xc5\xbeil podiplomskemu seminarju za topologijo, ki ga je vodil (in ga \xc5\xa1e vedno vodi) profesor Sibe Marde\xc5\xa1i\xc4\x87. Vrabec se je v Zagrebu odlo\xc4\x8dil za magistrsko temo iz topologije trirazse\xc5\xbenih mnogoterosti. Magistriral je leta 1969 in \xc5\xa1e isto leto od\xc5\xa1el na doktorski \xc5\xa1tudij v ZDA na Univerzo Wisconsina v Madisonu, ki je bila takrat na podro\xc4\x8dju matematike znana po \xc5\xbeivahnem raziskovanju geometri\xc4\x8dne topologije (kamor sodi tudi preu\xc4\x8devanje trirazse\xc5\xbenih mnogoterosti), predvsem po zaslugi slavnega profesorja Binga. Doktoriral je leta 1971 z delom o fundamentalni grupi trirazse\xc5\xbenih mnogoterosti pod mentorstvom Jamesa Cannona._NEWLINE_V \xc5\xa1olskem letu 1973/1974 je bil na enoletnem \xc5\xa1tudijskem izpopolnjevanju na slavnem In\xc5\xa1titutu za vi\xc5\xa1ji \xc5\xa1tudij v Princetonu, New Jersey, ZDA. Takoj po vrnitvi iz Madisona v Ljubljano je na ljubljanskem Oddelku za matematiko poleg rednih predmetov za\xc4\x8del predavati izbirne predmete iz topologije in leta 1972 ustanovil topolo\xc5\xa1ki seminar, ki se od takrat redno sestaja vsak ponedeljek. Glavno zaslugo za uspeh tega seminarja imajo \xc5\xa1tevilna izredno to\xc4\x8dna in zanimiva predavanja profesorja Vrabca. Na dodiplomskem \xc5\xa1tudiju matematike je vpeljal dva nova topolo\xc5\xa1ka predmeta, poleg osnov splo\xc5\xa1ne topologije je za\xc4\x8del predavati \xc5\xa1e algebrsko in geometri\xc4\x8dno topologijo._NEWLINE_Profesor Vrabec je bil do sedaj mentor dveh doktorskih (Ne\xc5\xbeka Mramor - Kosta, 1989, Petar Pave\xc5\xa1i\xc4\x87, 1998), 12 magistrskih in 46 diplomskih del, kar je obse\xc5\xbeen pedago\xc5\xa1ki opus. Za matemati\xc4\x8dne probleme svojih \xc5\xa1tudentov in kolegov ima vedno \xc4\x8das (najraje ob zgodnjih jutranjih urah, ko na Oddelku za matematiko na Jadranski ni \xc5\xa1e nikogar drugega) in po navadi tudi re\xc5\xa1itev ali pa to\xc4\x8dno in dobro premi\xc5\xa1ljeno navodilo, kako do nje. Poleg mnogih znanstvenih in strokovnih del je napisal knjigo Metri\xc4\x8dni prostori, (Ljubljana 1990), ki je gotovo eden najlep\xc5\xa1e napisanih univerzitetnih u\xc4\x8dbenikov matematike pri nas. Profesor Vrabec je navdu\xc5\xa1en obiskovalec gora (kamor najraje hodi pozimi, seveda v kratkih rokavih), s seboj pa rad povabi tudi svoje kolege in \xc5\xa1tudente. Leta 1994 je ustanovil Topobav\xc5\xa1ki seminar. Ime tega osebnega seminarja je skovano iz topologije in Bav\xc5\xa1kega Grintavca, ki je bil\xc2\xa0\xc2\xbbseminarska tema\xc2\xab\xc2\xa0ustanovitvenega seminarja. \xc5\xbde od za\xc4\x8detka seminar ni namenjen le topologom, temve\xc4\x8d tudi sorodnikom, prijateljem in kolegom, tako da je to danes naj\xc5\xa1tevil\xc4\x8dnej\xc5\xa1i in najbolj pisan seminar na Oddelku za matematiko. Kdo bi si mislil, da so lahko matemati\xc4\x8dni seminarji tako prijetni, zabavni in lepi. Tako kot je v slovensko matematiko profesor Vrabec prinesel takrat \xc5\xa1e dokaj neznani podro\xc4\x8dji algebrske in geometri\xc4\x8dne topologije, tudi v planinah najraje hodi po neznanih in nenavadnih poteh. Pogosto so te poti bolj te\xc5\xbeko dostopne in zahtevajo vztrajnost, pogum in kar nekaj spretnosti, vendar si na koncu popla\xc4\x8dan z osupljivim pogledom na svet z novega zornega kota._NEWLINE_Ob upokojitvi je leta 2006 dobil naziv zaslu\xc5\xbenega profesorja ljubljanske univerze.'